
                                




           
    Príloha č. 2

               Z h o d n o t e n i e   v ý s l e d k o v   k o n t r o l

Interné kontroly boli vykonávané na vybraných pracoviskách ŠÚ SR a príspevkovej organizácii INFOSTAT so zameraním na hospodárne vynakladanie rozpočtových prostriedkov.  
Audítorská skupina Ministerstva financií SR vykonala v termíne od 22. 6. 2015 do 8. 10. 2015 na úrade audit zameraný na overenie a hodnotenie dodržiavania hospodárnosti, efektívnosti, účinnosti a účelnosti pri hospodárení s verejnými prostriedkami, zúčtovania finančných vzťahov so štátnym rozpočtom SR, vytvorenia, zachovávania a rozvíjania finančného riadenia, správy majetku štátu a ďalších skutočností ustanovených osobitnými predpismi za obdobie rokov 2012 až 2014, vrátane overenia splnenia opatrení na nápravu nedostatkov zistených predchádzajúcim vládnym auditom, odstránenia príčin ich vzniku a zohľadnenia odporúčaní v Správe z vládneho auditu zo dňa 10. 7. 2013. 

Z auditu vyplynuli pre úrad odporúčania zamerané na skvalitnenie fungovania finančného riadenia. Zistené nedostatky boli predovšetkým formálneho a administratívneho charakteru bez finančného postihu.  

ŠÚ SR písomne oznámil kontrolnému orgánu opatrenia na odstránenie nedostatkov z vládneho auditu vydaním Príkazu predsedníčky ŠÚ SR na odstránenie nedostatkov zo zistení uvedených v správe z predmetného auditu. Ďalej v zmysle navrhnutých odporúčaní  ŠÚ SR predložil písomnú správu o splnení opatrení na nápravu zistených nedostatkov a odstránení príčin tým, že priebežne monitoroval plnenie prijatých záverov a operatívne prijímal opatrenia smerujúce k ich splneniu v stanovenom čase a rozsahu.

Overením splnenia opatrení na nápravu nedostatkov zistených predchádzajúcim vládnym auditom, odstránenia príčin ich vzniku a zohľadnenia odporúčaní v Správe z vládneho auditu zo dňa 10. 7. 2013, audítorská skupina hodnotila prijaté opatrenia za auditované roky ako splnené.
 Spoločnosť Deloitte Audit s.r.o. vykonala na úrade v roku 2015 vládny audit zameraný na konsolidovanú účtovnú závierku účtovnej jednotky verejnej správy, ktorú za konsolidovaný celok zostavil Štatistický úrad SR, a ktorá obsahuje konsolidovanú súvahu, súvisiaci konsolidovaný výkaz ziskov a strát a poznámky konsolidovanej účtovnej závierke podľa stavu k 31. decembru 2014. Podľa názoru spoločnosti Deloitte Audit s.r.o., okrem možného vplyvu zistených skutočností, účtovná závierka vyjadruje objektívne vo všetkých významných súvislostiach finančnú situáciu kapitoly ŠÚ SR k 31. decembru 2014 a výsledky jeho hospodárenia za rok, ktorý sa skončil k uvedenému dátumu, v súlade so zákonom o účtovníctve    č. 431/2002 Z. z. v znení neskorších predpisov. 

